钦定古今图书集成/方舆汇编/职方典/第1345卷 > 《恩平县志》
## 钦定古今图书集成/方舆汇编/职方典/第1345卷 > 《恩平县志》

紫霞洞　，在龙鼍山。一涧悬流，自顶及踵，忽巨石高三丈许，大称之横障涧半。水从石岭泻下，若机丝然。石前有岩，岩中有池，清洌可鉴。数石如砥出水面，可供游人箕坐。修木千章，阴覆其中，即酷暑非衣袷不敢坐。岩北下，两山翼之，为吴元良坟垒。

碧云岛　，去紫霞里许，涧从石落，高约二十馀丈。下为池，池畔有钓鱼台，石平衍，能容十人饮。仰观飞瀑，若卷帘然，壁间时有五色虹文隐见，或曰“龙光” ，或曰“日映” 也。左上小壑曰“謪仙宫” ，薜萝倒垂如昼浆，滴滴自苔落。池前数步，一石隆隆，负古木而起，若云屏然。水折而东，两山夹之，悬崖绝壁，莫可跻攀。潴涧而出，十步一池，辍池辄石，奇磊万状，古木清森，山花烂熳，亭而寺之，当不让乎“石室。”